title: "Sjip"
text: "Dat Uurt Sjip uur fuar dat H\u00fcssjip (Ovis orientalis aries) br\u00fckt. \nHat es en domestitsiareti Aart fan't Mufflon, wat en wildi Sjip es.\nDat Sjip jert t\u00f6 di Tetjidiirter.\n\nBid\u00fc\u00fcting fuar di Mensken \nDat H\u00fcssjip drait tjuk Hiir, wat offskiart uur, dat em diarfan \u00dc\u00fcl maaki ken, hur da we\u0111er Klua\u0111er fan maaket uur.\nDat Fleesk fan di Sjip uur hol eten. Deling es dit man n\u00f6nt muar fuar ark Dai, aurdat n\u00fc di Hanel diartwesken es, en diarfan es dit j\u00fc\u00fcr uuren.\nSjip uur molken, en da maaket em fan di Molk fuar't miist Aast. Uk des es d\u00f6\u00f6r di Hanel diarme aartig wat j\u00fc\u00fcrer uuren.\n\nBid\u00fc\u00fcting \u00f6n Nuur\u0111friisl\u00f6n, jerer\n\nFuar't L\u00f6n \nDi Sjip laap di hiili Dai ombi en sjuk wat t\u00f6 iit.\nJa hual diarme di Hiir of dat Geers kuurt, en \u00f6n di Diken stompi ja di \u00d6\u00f6rt fast. Diarfaur sen \u00fcp di Diken uk langsen Sjip laapen, dat di \u00d6\u00f6rt diarfan rocht hart en fast blift.\n\nProdukti \nAur lung Tiren heer em senerk \u00fcp di Ail\u00f6nen fan di Hun iin \u00f6n di M\u00fcr lewet.\nDi Hofstairen her hok Henen, hok Swinj, mesken en K\u00fc of da efen Sjip.\nDi Buern her langsen en bet muar \u00fcs dit, wat \u0101peten uur, en sa k\u00fcr di gans gur aur di Jaaren kum.\n\u00d6n di T\u0113rper wiar da uk en bet Hanel me di Produkti fan di Diirter, man diarfan es nemen sa rocht rik uuren.\n\nS\u00f6ner jaar Diirter k\u00fcr di Mensken ek gur aurlewin, dit wiar n\u00f6nt en foraasi. \nS\u00f6ner jaar Sjip her ja n\u00f6nt en maaki Klua\u0111ern fan, s\u00f6ner di Molk fan di Sjip k\u00fcr ja niin Sjipaast maaki, en wan di Sjip ek of en t\u00f6 uk Sikis fing, da wiar di Sjip bal \u00fctstorewen.\n\nMe di Skit fan di Sjip (Sjipluurter) k\u00fcr em uk haitsi. Diarfuar uur di Jungen jerer \u00fcp Dik stj\u00fc\u00fcrt en haali des fan diar.\n\nDiar k\u0101m ja ek aliweegen en Toch of F\u00f6riskep aur, wat \"fresk\" Fleesk fan Niiseel\u00f6n braacht, en di Klua\u0111ern fan Indien, sa \u00fcs dit deling es.\n\nBid\u00fc\u00fcting \u00f6n Nuur\u0111friisl\u00f6n, deling\n\nFuar't L\u00f6n \nDi Wichtighair fuar di Diken es lik blefen. \n\u00dcp S\u00f6l sen \u00f6n di Iitplaatsen fan di Sjip n\u00fc Straaten (Di Sjipkaamp \u00f6n Ual-Weesterl\u00f6n es n\u00f6nt \u00fc\u0111ers \u00fcs masi Beton, Straaten en Bechningen. Jerer es diar di \"Inselbaan\" langs k\u00f6\u00f6rt.\nNuur\u0111fuar, \u00f6n di ual Baantrasi, k\u00f6\u00f6r di Autos sent 1980 wat gauer hent\u00f6 Woningstair, aurdat diar di Umgehungsstraat becht uuren es.\nDi Hiiren fan Br\u0113rerep en Kaamp sen al lung \u00f6ner \"Natuursjuts\" en diar pasi noch niin Sjip muar hen.\n\u00d6n't Listl\u00f6n laap jit masi Sjip en trapi diar di D\u00fcnemhalemer fast, en ja hual di uk kuurt.\n\nProdukti \nDi Hanel heer di Aarber me di Sjip temelk foranert. \n\u00d6n delings Warel uur dat Fleesk fuar di Friisen fan aural \u00fcp W\u0101rel diarhen k\u00f6\u00f6rt, en di Sjip fan di Diken uur fuar't miist naa Frankrik k\u00f6\u00f6rt. \nUk di Molk en di \u00dc\u00fcl uur ek muar \u00f6n di Buernstairen foraarbert. Dat miist uur forkoopet en \u00fc\u0111ershur bihanelt en t\u00f6 nii Produkti maaket.\nWan em n\u00fc en Stek \"Salzwiesenlamm\" haa wel, skel em j\u00fc\u00fcr bitaali, en em weet aaftinoch ek, hurfan dit kemen es.\n\nHanel \u00f6n D\u00fctskl\u00f6n \nBit hent\u00f6 di 1950er Jaaren uur di Sjip gurttain en da skul ja fuaral \u00dc\u00fcl d\u00f6. \nDit es n\u00fc wat \u00fc\u0111ers uuren: Fan delings \"Fleeskproduktsjoon\" es dit diarhen kemen, dat di Sikis al \u00fcs Fleeskprodukt forkoopet uur.\n\u00dc\u00fcl es deling bluat jit 20% fan dit wert, wat et 1950 wert wiar.\nAur dit hen jeft et uk jit Molksjip (Fuaral \u00f6n Uastfriisl\u00f6n) of Sikis fuar Sikifeli (Karakulsjip, fuaral \u00f6n Usbekistan).\n\nFan Sjipstiaremer uur uk Streengern maaket, man di uur \u00f6ner di Noom \"Katzendarmsaiten\" forkoopet.\n\nFan Sjip kum uk forskelig Stofi, wat em fuar Leechters, Seep en Liim br\u00fcki ken.\n\nFutnooten \n\nHurndiarten\nBuererii"